Беларускія праваабаронцы прынялі ўдзел у абмеркаванні дакладу Палецкіса ў Бруселі - паведамляе ПЦ Вясна19 чэрвеня ў Еўрапейскім парламенце ў Бруселі ў рамках пасяджэння падкамітэту па правах чалавека Еўрапейскага Парламента прайшло абмеркаванне сітуацыі з правамі чалавека ў Беларусі, а таксама праекта рэкамендацый па палітыцы Еўрапейскага Саюза ў дачыненні да Беларусі, падрыхтаванага Юстасам Палецкісам. У рамках дыскусіі выступіў сябра Рады ПЦ Вясна Уладзімір Лабковіч, які адзначыў, што сітуацыя з правамі чалавека пагаршаецца, звярнуў увагу на сістэмны і сістэматычны крызіс з правамі чалавека ў Беларусі. Была звернута ўвага на становішча палітычных зняволеных, свабоды СМІ, судовай сістэмы, магчымасці рэалізацыі грамадзянскіх і палітычных правоў, а таксама практыку вынясення смяротных прысудаў. Таксама была звернута ўвага на памылковыя высновы, зробленыя Юстасам Палецкісам ў праекце яго дакладу, пра нібыта паляпшэнне сітуацыі з правамі чалавека, і важнасць наяўнасці ў парадку дня адносін з Беларуссю патрабаванняў аб сістэмных зменах у галіне правоў чалавека. Таксама выступіла кіраўнік Цэнтра прававой трансфармацыі Алена Танкачова, якая звярнула ўвагу на важнасць узаемадзеяння ЕС з міжнароднымі інстытутамі ААН, у першую чаргу са спецыяльным дакладчыкам па Беларусі Харашці, а таксама тэматычнымі дакладчыкамі ААН. Алена Танкачова выказалася за тое, каб у ацэнках сітуацыі з правамі чалавека ў Беларусі улічваўся даклад спецыяльнага дакладчыка і рэзалюцыі Савета ААН па правах чалавека. Выступаючы з каментарамі, прадстаўнік службы знешніх адносін ЕС спадар Рэінхольд Брэндэр выказаўся за тое, каб любыя станоўчыя змены ў стасунках ЕС і Беларусі былі магчымыя ў выпадку не толькі вызвалення палітычных зняволеных, але і сістэматычных зменаў у галіне правоў чалавека.